Үөрэппит оскуолабыт 50 сыллаах үбүлүөйүгэр сылдьан көрдөххө, Саха сиригэр, Россияҕа, Сойууска бастакынан аһыллыбыт спортивнай оскуола-интернат ситиһиитин истэн, бу оскуолаҕа үөрэммиккинэн киэн туттаҕын, харыс үрдүүгүн. Үйэ аҥарыгар оскуолабыт үөрэнээччилэрэ Аан дойду үрдүгэр баар спортивнай үрдэли эрэллээхтик дабайбыттара. Оскуола выпусниктара Роман Дмитриев, Павел Пинигин Олимпийскай оонньуу чемпионнара буолбуттара туоһулуур. Саха сирин ХХ үйэ чулуу киһитэ, учуутал Дмитрий Петрович Коркин баар буолан, элбэх ыччаты аар-сарга таһаарда, олох дьоллоох суолугар үктэннэрдэҕэ, олоххо элбэҕи ситиһиннэрдэ, киһи буоллулар. Төрөөбүт дойдубут сайдарын туһугар, икки үйэ кирбиитигэр кимтэн да чорбойбокка, кимтэн да хаалсыбакка, инники күөҥҥэ сырыттыбыт. Сайдыылаах, аан дойдуга аатырбыт Сэбиэскэй Сойууспут 1991 сылга сууллан, уларыйан, капиталистическай тутулунан салайтаран иннибит диэки баран эрэбит. Урукку олох тутула уларыйда, биһиги өйбүт-санаабыт советскай тутулунан саҥа олоҕу кытта үөрэ-көтө барсан иһэбит.